
Dag 1 og 2 (mandag – tirsdag 11–12/9)

København – Helsinki – Peking.

Hotel Peace

Hurtig og nem flyvetur fra København 16.30 til Helsinki. Gik direkte fra flyet over i næste fly (MD11) til Peking. Vi har nu fået aftensmad, kylling (smagte udmærket). Flyet var vist nok udsolgt. Der er plads til 303. Mit ur er 20.35. Uret skal stilles 7 timer frem, så det passer når vi er kommet frem til peking i morgen kl. ca. 8 lokal tid.

Nu er det bare at få tiden til at gå. Vi fik nu ikke sovet ret meget, men tiden gik da. Vi landede i Peking kl. 08.09 lokal tid. Der var lidt problemer med computerne i den ellers nye lufthavn, som var åbnet i november 99. Vi skulle stå i samme rækkefølge som vi var opført på Barbara’s liste med visumansøgning. Vi måtte flytte fra den ene computer til den anden og den tredje, før det lykkedes at slippe igennem. I lufthavnen blev vi hentet af vores kinesiske guide Christie Møller, ung sød og dansktalende i kraft af sit giftemål med en dansk hr. Møller. Den lokale guide Jennifer tog også imod os. Vi blev indkvarteret på Peace Hotel ved ca. 10.30 tiden. Efter lidt søvn var der frokost kl. 13. Vi fik mange små kinesiske retter, meget lækkert.

Derefter kørte vi til Den himmelske Freds plads. En meget stor ret kedelig plads med en statue i Østbeton stil. Vi gik hjem til hotellet.

Introduktionsmøde på Barbara’s værelse med en lille velkomstdrink (whisky og cognag) og lidt snacks. Derefter var der aftensmad på hotellet. Menuen var næsten den samme som til frokost, men stadig velsmagende.

af mennesker overalt. Der var småboder i telte, hvor man serverede mad. Det var en månefest der blev fejret.

Dag 3 (onsdag 13/9)

Peking

Morgenbuffet med alt muligt forskelligt, meget lækkert. Kl. 9 afgang med bus til sommerpaladset. Første stop var dog ved zoologisk have, hvor vi så pandaerne. Der var 4 pandaer. Et sjældent syn, da Pandaen er en truet dyreart.

Sommerpaladset bestod af mange forskellige bygninger og flere små haver. Der var meget flot i disse haver. I teatret var der udstillet gamle dragter og rekvisitter. Frokosten blev indtaget i en af bygningerne. Et rigtig fint sted, men der var kun udenlandske gæster Maden var igen mange små retter, og igen meget lækkert. Efter frokost fortsatte vi rundt i anlægget og så bl.a. en marmorbåd. Efter denne båd sejlede vi på Kunmingsøen med en dragebåd tilbage til udgangspunktet.

Derefter var vi lige omkring vores hotel for at lette ben eller hvad man ellers skulle, før vi ½ time senere skulle afsted til Himlens Tempel. Et meget flot og interessant sted. Ret anstrengende, da det stadig var ret varmt.

Aftensmaden spiste vi på det hotel, hvor vi skulle se Peking operaen. Igen lækker mad og igen kun udlændinge i restauranten. Teaterstykket var et udpluk af klassiske kinesiske operaer og ballet samt lidt skuespil. Der var servering i salen, for de som ikke havde spist inden. Vi sad på balkonen. Det var en flot forestilling lavet specielt til turister. Tilbage til hotellet lidt over kl. 21.

Dag 4 (torsdag 14/9)

Peking

Igen en fin morgenbuffet. Dagens program startede ved en clossonnier fabrik, hvor vi så hvordan arbejdet skred frem. Først kobberbund eller form med mønsteret i kobbertråde. Derefter lak eller maling i mange forskellige farver. Efter dette blev det hele brændt og poleret. En af damerne blev spurgt om arbejdstid, løn osv. De arbejdede 8 timer daglig og kom fra landet. Lønnen varierede alt efter hvor meget, der blev lavet. En stor vase tog ca. 2-3 dage. Malerlønnen var 5-6 kr. På en god måned kunne det blive til 500 kr. Uden for turistsæsonen måske kun 100 kr.

Derefter kørte vi videre til Ming gravene. Det var et stort område, hvor vi så en enkelt af gravene (Wan Lie), der var åben. Der var ikke særlig meget at se i det underjordiske gravkammer. En lille udstilling i stueetagen viste nogle få ting fra gravene. Et lille stykke gammelt silke var blevet kopieret, dvs. vævet efter originalen. Det var mærkeligt at se Svastika eller Nazi-kors, der var ca 600 år gammelt. Dengang betød det vist nok god og glæde, fortalte guiden. Hun vidste tilsyneladende ingenting om Hitler og 2. verdenskrig.

Derefter var der frokost i en Friendship butik med restaurant. Et kæmpe souvenirmarked.

Så afsted til ”MUREN” Uheldigvis kom vi på den forkerte side. Der var 1100 stentrin op til selve muren, hvis ikke man ville benytte svævebanen. Det var meget hårdt og meget varmt at gå op. Men oppe var det hele turen værd. Det er et meget flot stykke af muren vi var kommet frem til. Ikke mange turister, måske på grund af adgangsforholdene.

Om aftenen tilbage i Peking stod den på Peking-and. Trafikken i Peking er skrækkelig. Igen i dag brugte vi lang tid på transport. Der blev ringet til restauranten for at sige, at vi blev forsinkede. Vi var først fremme kl. 19.30. Men måltidet var værd at vente på. Meget lækker med kødet skåret ud i meget tynde skiver og derefter pakket ind i tynde pandekager sammen med lid forårsløg eller små porrer dyppet i en marinade af olie og soya. Blandingen kunne også bruget på en bolle. Til anden fik vi serveret et lille glas kinesisk rødvin. Det smagte meget som portvin. Der var rigeligt til at vi kunne blive mætte. Anden blev skåret ud ved bordene, så vi rigtig kunne se, hvordan det skulle laves. Der skal være 99 stykker. Før anden havde vi som sædvanlig fået mange småretter. Vi fik også en smagsprøve af en særlig kinesisk snaps. Den var meget parfumeret. Vi holder os til Linie-akvavit, Svendborg og Morten’s.

Hjemturen foregik med cykeltaxi. Den lokale guide havde bestilt og aftalt prisen til 30 yuan pr. cykel dvs. 2 personer. Det var en lang tur og en fin oplevelse at køre på cykel uden lys ind og ud mellem bilerne. Ved højre sving er det tilladt at køre frem for rødt lys. Det blev nu også praktiseret ved venstre sving. Efter et besøg hos ”vandkøbmanden” holder vi nu fri med gin + vand (tonic kunne ikke opdrives) og whisky.

Dag 5 (fredag 15.09)

Peking - Xian

Hotel Orient/Bell Tower Hotel

Vores første besøg i dag var silkemarkedet. Her kunne man købe mange mærkevarer fra de store modehuse. Nogle var og andre var måske ikke. Der blev pruttet livligt om prisen. Mogens fik købt en polo shirt i silke fra YSL. Andre fra gruppen handlede i en nærliggende Friendship butik. Efter besøget på markedet kørte vi til Den underjordiske By. Dette var en hel by og et system af gange, som blev gravet ud under Peking i tiden for den store russiske forskrækkelse, som blev oparbejdet i 50-60’erne. Vores lokale guide Jennifer havde også været blandt de mange mennesker, som var udkommanderet til gravearbejdet. Der var uddelt arbejde til alle arbejdsføre medlemmer af familien. Ca. 3 måneders arbejde blev der udført af hver. Det var interessant at høre om, hvordan de kinesiske myndigheder brugte russerne til at skræmme og holde befolkningen nede. Sålænge der var en udenlandsk fjende blev opmærksomheden ledt bort fra de indenrigske problemer. Vi så både systuer og sygehuse og meget mere nede i gangene.

Frokosten blev indtaget på en særlig udvalgt og meget fin restaurant. Udefra så den meget beskeden ud, men maden var utrolig lækker. Værd at køre efter. Igen i dag oplevede vi trafikken som meget besværlig. Til silkemarkedet var måske kun 5 km., men alligevel tog det 40 minutter at køre derhen.

Efter den meget vellykkede frokost stod det på besøg i Den forbudte By. Et kæmpemæssigt område (72 hektar). Vi så mange flotte bygninger. Man var i gang med at restaurere og åbne flere steder. Det var en stor kontrast til Den underjordiske By.

Efter besøget i Den forbudte By var der igen en lang køretur til lufthavnen. Vores fly var forsinket, men det lykkedes at komme med et fly, som også var meget forsinket, så vi ventede kun en lille times tid. Mogens opdagede, at hans lommekniv var i lommen og ikke i kufferten. Jeg fik den i min lille taske, som blev gennemlyst uden problemer. Vi kom afsted med kniven. Kl. 21 var vi i lufthavnen i Xian. Kufferterne var ikke med. De skulle være på hotellet ved midnat og blive udleveret mellem kl. 6 og 7. Derefter skulle de samles sammen igen kl. 8 for at blive kørt videre til vores rigtige hotel. Vi skulle oprindelig have været med nattoget til Xian, men grundet aflysning af andet fly senere på turen blev planen ændret og der var ikke ledige værelser til en ekstra nat. Foruden vores tøj må vi også undvære vores godnatdrink. Lige nu kl. 23.45 er indmarch til OL på de kinesiske fjernsyn. Aftensmaden var igen dejlig. Det var de sædvanlige småretter lidt forskellige fra sted til sted.

Dag 6 (lørdag 16/9)

Xian

Kufferterne kom som lovet og vi kunne komme i rent tøj fra morgenstunden. Første stop på vores udflugt i dag var et lille værksted, hvor man lavede kopier af terracotta soldaterne samt noget 3 farvet keramik som var meget kostbart. En kopi af kejserens broncevogne var der også. De var meget flotte, men alt for store til at have med hjem i flyveren. Desuden var de nok også alt for kostbare.

Efter besøget på værkstedet holdt vi i en lille landsby. Her samlede landsbyens børn sig lynhurtigt for at se på os. Vi besøgte landsbysmedens hus. Et af de mere velhavende. Han havde 2 drenge og havde sidste år tjent mange penge, (ca. 10.000) ved at opdrætte kyllinger. Møbler var der ingen af og køkkenudstyret var meget beskedent. 2 damer gik rundt og klippede silhuetter af os. 2 stk. for 10 yuan. Ikke specielt vellignende, men det gav gode penge.

Derefter så vi de varme kilder i Hua Qing. Det var et kursted med 43º varmt vand. Mange bygninger, hvor Shang Kaj Chek havde boet. Efter dette lille besøg skulle vi have frokost på en nærliggende restaurant. Det var lidt kedeligt, sjusket mad, og manglende retter ved det andet bord.

Efter frokosten gik turen ud til den underjordiske hær med terracotta soldaterne. Det var et meget imponerende syn. Lidt anderledes end vi havde forestillet os. Der var bygget store flotte bygninger oven over gravene. Flot var det. Vi fik købt postkort med soldater. Vi skulle igennem de sædvanlige souvenirboder, som er alle steder. Hjemme igen kl. 17.45. Et bad og en drink er dejligt efter en varm dag. I aften skal vi spise Tang dynasti middag og se et show samtidig. Maden til middag var sikkert meget fin, europæisk tilpasset men meget kedelig. Ved bordet blev der købt et glas rødvin, som smagte så dårligt, at det blev efterladt udrukket. Der blev serveret risvin til maden som var udmærket. Showet var meget flot. Derefter hjem til hotellet og en god nats søvn.

Dag 7 (søndag 17/9).

Xian

Morgenmaden var ret kaotisk. Der var så utrolig mange mennesker og maden var som sædvanlig buffet, men var placeret så det var svært at finde rundt i de forskellige ting.

Førtste besøg var Den store Gåsepagode. Meget smukt område med skyggefuld have. 

Efter besøget her gjaldt det bymuren rundt om Xian. Igen op af trapper, men det går nu fint igen. Muren er 13 km. i omkreds og er 14 meter bred på toppen og 18 meter ved foden. Der var en flot udsigt over byen oppe fra muren. Efter frokost på hotellet (udmærket men ikke så mange retter, som vi tidligere har fået) en spadseretur til moskeen i Xian. Igen var det et fint område, hvor moskeen lå i en lille park med mange bygninger. Ikke særlig muslimsk men mere kinesisk inspireret.

Efter besøget i moskeen gik vi ud i basargaden, som lå umiddelbart derved. Der var en masse boder med krimskrams, som var stort set ens fra bod til bod. Vi foretrak derfor at gå ud i de små gader rundt om basargaden. Det var et muslimsk kvarter og helt anderledes spændende at se hvordan unge mennesker sad og findelte store svampe ved at rive dem i lange strimler. Forårsløg og/eller porrer blev findelt på samme måde ved at hvert lag blev revet i mindre stykker. Der blev lavet mad på wok. Det så spændende og lækkert ud, men renligheden var ikke som vi har herhjemme. I en gade blev der solgt indmad. Lever, som var tilberedt på en eller anden måde. Komaverne ved jeg ikke hvad der var gjort ved. I en håndværkergade blev der lavet spande og kar af stål eller zink. Vi så også at der blev trukket afsted med et færdigt komfur, som var lavet på samme måde. Ellers var det de sædvanlige handlende.

Hjem, hvile lidt før aftensmaden, som vi fik i en restaurant lige overfor hotellet. Som noget nyt fik vi mange forskellige ”små pakker” kød, fisk, grøntsager, rejer og figenmasse pakket ind i dej, som var trykket i facon som forskellige dyr. Til sidst suppe med små lykke pakker, en slags dejposer. Derefter små stykker melon.

Vi kikkede i et underjordisk butikscenter inden vi gok hjem i seng. Meget fint og meget dyrt. Et par Ecco sko kostede fra 1.200 til 1.400 Yuan.

Kufferterne skal sættes udenfor døren kl. 22. I morgen skal vi flyve til Lanzhou.

Dag 8 (mandag 18/9)

Lanzhou

Lanzhou Legend Hotel

Afsted til lufthavnen for at flyve til Lanzhou. Igen en utrolig langsommelig tur, ca. 1 time. Der var sikkert ikke ret langt, men der var biler og cykler overalt ind og ud imellem hinanden. Lufthavnen var meget larmende og der blev pruttet om priserne i de 2 butikker. Flyveturen tog en time.

Luften er helt anderledes frisk og det var en lettelse at komme fra 30º til 18º. Efter frokost og indkvartering på et igen fint luksushotel var vi på besøg på en skole. Der var planlagt et besøg på museet, men det var lukket for ombygning. Besøget blev selvfølgelig henlagt til en ny skole. Der var 1000 børn og 40 lærere. Det blev et meget støjende besøg men meget interessant. Der var op til 75 børn i en klasse og de fleste gange over 50. Vi stod i skolegården, hvor børnene kikkede på os og vi kikkede på dem. De var fra 7 til 12 år. Ved hjælp af Christie stillede vi forskellige spørgsmål, bl.a. hvor mange børn der var i i hver klasse. Børnene råbte i munden på hinanden. Der var ingen hjælp, hvis der var indlæringsproblemer. I et klasseværelse med 52 elever på 9 – 10 år og deres engelsklærer, sang børnene på engelsk og vi sang ”Mester Jakob” på dansk. I skolegården var der gymnastik. En lærer med en fløjte og 70 børn lavede gymnastik. Vi synes nu nærmest det lignede ekcersits.

Derefter besøgte vi et apotek, hvor der blev solgt kinesisk og vestlig medicin. De forklarede lidt om naturmedicin, og der blev købt gensing og lidt salve. Næste stop var et stormagasin, hvor vi købte ind til vores togtur i overmorgen, håndklæder, krus, kniv og lidt saltnødder. Tage har spurgt om vi ville sove sammen med ham og Tove i 4 mandskupeen.

Tilbage ved hotellet var vores nøgler væk. Efter nogen snak blev vi og Hans og Margit lukket ind på vore værelser. Pladen ved nøglen skal bruges til at tænde lys med, men en kam i et papetui fra badeværelset kunne bruges i stedet. Der blev senere ringet at vores nøgle var fundet og at den ville blive bragt op. Vi har nu ikke set den endnu. Nu kom den og vi går ned og spiser.

Maden var igen fin. Et fint sted, aircondition så vi sad og frøs med strømper og strikketrøje på.

En godnat drink, kufferterne skal uden for døren kl. 8 og senere med sovevognen.

Dag 9 (tirsdag 19/9)

Lanzhou

2 timers køretur til de 1000 Buddhaers grotter BingLing Si, en flot køretur ud gennem dalen. Vi skulle også sejle på Den gule Flod for at komme helt frem til grotterne, men inden da skulle vi spise frokost i en lille lokal restaurant. Der var igen dejlig mad. Efter frokosten kørete vi hen til en dæmning over floden. På den anden side var der en opstemmet sø, hvorfra sejlturen skulle starte.

Først var der udset en patruljebåd, men der var så lidt plads til benene at der kun kunne sidde 1 person på hvert sæde. Så ud af båden igen. Efter lang palaver blev der fremskaffet 2 andre hurtige både. Det var besværligt at komme om bord. Man skulle kravle over andre både og op på kanten af båden for at komme ind. Turen til grotterne tog ca 3 kvarter hver vej. Det var en meget smuk tur imellem bjergene. I starten var floden grøn. Senere blev den gul af alt det ler den bringer med sig. Fremme ved grotterne, små huler som kun kunne beses udefra, så vi en masse små figurer som enten var hugget ud i den bløde sandsten eller lavet af ler over et træskelet, hvorefter de var malede. Bagerst i området var der en stor buddha figur, som var udhugget i klippen. Den var 27 meter høj.

Efter en lang køretur var vi tilbage i Lanzhou til aftensmad og de sidste indkøb af brød og smør til togturen, som skulle starte kl. 21. På banegården var der stor forvirring. En masse mennesker allevegne og kun kinesiske skilte. Det ville være umuligt at finde vej selv. Toget var meget rent og pænt. Barbara fik slet ikke brug for de rengøringsmidler, der var indkøbt til at rengøre toiletterne med. Kupeen var også nydelig med plads til 4 pasagerer. Vi sov med Tage og Tove. Der var sandaler så vi kunne tage skoene af. Inden vi lagde os til at sove var Barbara rundt og putte os alle sammen. Dvs. hun var rundt med whisky- og cognagsflasken. Vi fik nu en lille whisky ekstra af vor egen så vi var rigtig klar til at gå i seng. Hovedpuderne var meget tykke, så det var meget svært at finde den rigtige stilling. Det blev ikke til ret megen søvn. Toget larmede og slingrede mens natten gik. Vi fik morgenmad ved 8 tiden. Efterhånden som det blev lyst kunne vi se ud på et fantastisk flot syn til bjergene. De var ret høje og der var sne på. Ellers var det begyndelsen af Gobi ørkenen. Indimellem var der små landbrug - vand blev dæmmet op. Det var især majs, ærter, løg eller kartofler. Måske endda begge dele.

Der var rulletekster i toget, men kun på kinesisk. Det eneste vi kunne finde ud af var at der var 25º udenfor. Resten, fik vi at vide, var opfordring til ikke at spytte på gulvet og til kun at få et barn. Kl. 10 var vi fremme i Jiayuguan.

Dag 10 (onsdag 20/9)

Jiayuguan

Great Wall Hotel

Medens vi havde kørt tog var det blevet en ny dag. Klimaet i området er ørkenklima og skiltet på hotellet fortalte at der om natten havde været 9º og om dagen 27º.

Vi blev mødt af en ny guide på banegården. En meget hurtigt talende pige, der er meget svær at forstå. Efter indlogering og bad fik vi frokost og en times søvn. Det var dejligt.

Eftermiddagsturen gik til fortet som markerer den vestlige ende af Den store Mur. Efter besøget på fortet, som var meget velbevaret, tog vi så ud til murens afslutning og gik op på den. Der var her kun 480 trin op ad muren til toppunktet. På vej tilbage til hotellet kikkede vi ind på en lille jadefabrik, hvor vi så hvordan man bearbejdede jaden. Aftensmaden var lidt federe end vi plejer at få. De aftalte retter var der ikke, så de endte med at komme med en ret til efter vi havde spist melon. Nu gælder det en god nats søvn før strabadserne i morgen. En drink kan forhåbentlig få mig til at sove så jeg ikke hoster for meget. Hovedpuderne troede jeg, var fyldt med ris, men har fået at vide at det er små sten, der er i.

Dag 11 (torsdag 21/9)

Gobi ørkenen - Dunhuang

Dunhuang Hotel

En lidt kaotisk morgenmadsservering. de andre gæster på hotellet var kinesere, og de fik den samme slags mad, som vi fik om aftenen blot som kolde retter + nudelsuppe. Vi fik også suppe, en slags rissuppe, som smagte udmærket, en lille smule sødt. De forskellige ting kom ind i en for os usædvanlig rækkefølge, men smagte godt.

I dag skulle vi køre igennem Gobi ørkenen. En tur på 400 kilometer. Vejen var en fin bred vej. Gobi betyder små sten. På lange stræk var der ikke andet end små sten. Over en lang strækning var en masse mænd og kvinder ved at grave en elledning ned. Hvis der var vand, var der små bebyggelser med en smule bomuld. Frokosten blev spist i Anxi, en stor by med 60.000 indbyggere. Igen dejlig mad.

Vi nåede frem til hotellet i Dunhuang sidst på eftermiddagen (kl. 15.45) efter en dejlig tur. temperaturen udenfor var behagelig. Der blev hurtigt checket ind. Efter at kufferterne var blevet bragt op startede vi ud til De syngende Bjerge, som var nogle meget store sandklitter lige uden for Dunhuang. Her blev vi mødt af et meget stort antal kameler. De var nummererede. Jeg så nr. 140, Mit nr. var 78, det stod også på billetten. Min kamelfører var en kvinde. Vi red ud til Måneseglsøen. En lille sø af form som en nymåne. Søen blev formentlig holdt kunstigt ved lige. Der var siv i og meget lidt vand. De syngende Bjerge var høje klitter. Høje som bjerge af fint sand. De var meget smukke. Vi opholdt os der et stykke tid, og red derefter tilbage til udgangspunktet. Kamelerne var rigtige kameler og ikke dromedarer. De var meget velplejede og der blev heller ikke brugt pisk.

Hjem igen til hotellet til aftensmad, som igen var rigtig god. Der var nattemarked i byen. Det gik vi ud og kikkede på. Der var de sædvanlige souvenirboder. Et besøg i restaurantgaden var sjovere. ved 21-21.30-tiden var de ikke begyndt at spise endnu. Hjem til hotellet igen. I morgen en ny dag.

Dag 12 (fredag 22/9)

Dunhuang

Morgenmaden var igen lidt kaotisk, men meget lækker. De første fra gruppen havde sat sig i restauranten med buffet. Vi blev vist ind i en tom restaurant, hvor der blev serveret ved bordet. Det startede som om vi skulle have eftermiddagskaffe. Der var boller, sandkage, roulade, en slags boller med noget indeni og 3 slags småkager. Så kom der melonsaft, grøn the, youghurt, spejlæg, ristet brødog smør, som vi spiste. Det så lidt anderledes ud end vi er vant til. Kineserne kender ikke smør på den måde, men kalder det gul olie. Der var marmelade og 2 slags supper. Tilsidst melon, vindruer og noget der lignede små grønne abrikoser eller ferskener.

Vores tur i dag gik til Mogao grotterne. Nogle berømte grotter med en masse rum. Vi besøgte en 6 - 8 stykker Grotterne var buddhistiske og det var meget interessant. Bemalingen og statuerne var meget flotte. En stor buddha på 35 meter fandtes i en af grotterne. Foran var bygget et helt hus for at beskytte figuren mod vind og vejr. Tilbage på hotellet fik vi frokost, som igen var meget lækker.

Vi gik derefter lidt rundt og så på byen. Vi så det lokale marked. Tøjet var som andre steder, hvor vi har været, kunststof. I et stormagasin var vi eneste kunder. Der var nok frokostpause. Et par stod og lagde kabale.

Bussen kørte fra hotellet mod lufthavnen kl. 14.45. På vej derud stoppede vi ved en tæppefabrik. Dvs. det var nærmest et showroom, hvor der sad et par piger og knyttede silketæpper. Ellers gik det ud på at sælge store dyre tæpper og dyre souvenirer. Vi var i lufthavnen allerede kl. 16. Flyet går først kl. 19, så nu gælder det lufthavnsbutikken. Der var ikke ret meget at se i butikken men 3 piger fulgte lige i hælene på os parate til at sætte prisen ned. Desværre er flyet forsinket. Informationer er der ingen af. En opringning til hovedkontoret blev nødvendig for at få de ønskede informationer og for at få udleveret spisekuponer. Efter at hovedkontoret havde ringet et par steder hen for at få information, blev der ringet tilbage til Christie. Her blev det oplyst at flyet ganske rigtigt var forsinket og at vi kunne få mad. Denne bestod af en rund papemballage med nudler, og små poser med krydderier + en pose med Nescafe. Desuden fik vi TUC kiks og drikkevarer. 11 ønskede øl, men der kunne ikke fremskaffes mere end 8 stk. Der skulle tilsættes kogt vand til nudlerne. De smagte godt og stærkt, selv om jeg ikke kom chili pureen i. Efterhånden fik vi at vide, at flyet ville lande 20.50 og starte igen 21.50. Der var en masse mennesker i lufthavnen så vi fandt pladser rundt omkring. Nogle fandt VIP-rummet. Det gav en del problemer. For pigen, som stod for det prøvede at få os smidt ud. Nå det lykkedes nu ikke og hun tabte ansigt en 3-4 gange den aften. Vi kom afsted kl. 21.50 i en ATR72. Flyveturen tog 2 timer. Der var 28 kilometer fra lufthavnen i Urumqi til hotellet. Det tog 40 minutter. Vi blev indkvarteret ca. kl. 1 Peking tid på hotel Holiday Inn. Her regner turister, hoteller osv. med Peking tid. Lokale folk med lokal tid som er 2 timer tidligere. Vi kunne se at der var nattemarked med mange mennesker på gaden. Lige nu kl. 1.15 venter vi på vore kufferter. Vi har fundet CNN's nyheder.

Dag 13 (lørdag 23/9)

Urumqi.

Holiday Inn Hotel

Det var rart at sove lidt længere. Der var et skrækkeligt mylder til morgenmad. Vores køretur i dag startede kl. 9.30 til De himmelske Bjerge, et smukt bjerglandskab som lige så godt kunne have ligget i Alperne. Imellem bjergene lå Himlens sø, hvor vi sejlede lidt rundt. Der var en frisk, lidt kølig blæst. Vi var i 1800 meters højde. I Urumqi var der en masse forskellige folkeslag, bl.a. kasakker. Et nomadefolk som boede i runde telte (Yourt) om sommeren og små huse. Børnene var klædt fint på. De prøvede at tjene penge ved at synge og vise deres små geder/lam frem for turisterne. Frokost med øllet serveret i papbægre med små bamser på.

På vej tilbage til byen blev guiden spurgt om der var mulighed for at se en fabrik, hvor man fremstillede kashmir sjaler og lign. Vi ville gerne have en introduktion og høre lidt til arbejdsforhold, løn osv. På fabrikken var der ansat flest piger. Direktøren ( en dame) viste os rundt og svarede på vore spørgsmål. Det var en yngre kvinde. Medarbejderne søgte om job og skulle gennem en optagelsesprøve. De mest avancerede opgaver krævede en universitetsuddannelse. De andre havde en studentereksamen. Det var en rigtig fabrik så de betalte de lavest lønnede 1250 pr. måned og de højest lønnede 30 % mere. Der var sygeforsikring og pension. Boligen blev financieret af fabrikken på den måde at medarbejderne afdragede et beløb hver måned. En lejlighed kostede 8000 Yuan. Der blev købt lidt trøjer. Som det første sted var prisen fast. Tilbage til hotellet og afsted til aftensmad. Her var der dækket med cognagsglas. Størrelsen på den øl der blev skænket op var også på størrelse med en cognag. Det gav anledning til en masse diskussion, men vi fik et helt glas. Flyet til Kashgar gik uden problemer. Der blev sendt 2 Boeing 757-200 af sted med 10 minutters mellemrum. Der var en anden dansk gruppe på 14 personer med. Vi blev indlogeret på hotellet kl. 1.40 Peking tid. Her i Kashgar bruger de lokal tid, så vi fik 2 timer foræret. En drink og dagbogen har fået tiden til at flytte sig til 0.45 lokal tid, godnat.

Dag 14 (søndag 24/9)

Kashgar

Seman Hotel

Morgenmaden var igen anderledes, men vi blev mætte. Søndagsmarkedet i Kashgar var første mål. Der var en skrækkelig masse mennesker. Der siges, at der kommer 100.000 til markedet. Dette er for de lokale og et stort opland. De ting der bliver solgt er dels dyr og dels brugsgenstande. Vi var gennem hestemarkedet, hvor der også var æsler, får, geder og køer. Vi var også igennem en stor markedshal, hvor der bl.a. blev solgt skind og skindhatte af forskellig slags. Skindet var hårdt, dårligt garvet. Vi så også farvestrålende gardiner og stof. Vi var der ca. 1½ time. På vej tilbage til bussen skulle vi ind i en souvenirbutik, hvor guiden skulle have sit papir stemplet så man kunne se, at han havde været der.

Efter markedet besøgte vi den gamle by. Det var interessant at se hvordan uriguerne boede. Kvinderne lavede hatte som de solgte for 20 kr. stykket. Efterhånden som vi gik lidt rundt i gaderne kom alle børnene og kvinderne frem med deres hatte. Der blev købt en hel del, så det blev en god indtægt for dem.

Frokosten blev indtaget i et privat hjem hos en rig muslimsk familie. Vi sad på gulvet og maden blev sat frem i skåle på tæppet imellem os. Det var en meget lækker frokost og lidt et specielt sted at få den.

Eftermiddagsturen gik til en gravplads og en moske (Akbakh Hoja). På vejen derhen så vi landbefolkningen på vej hjem fra markedet. Nogle kom så langt væk fra som 100 km. Der var bænke sat op i lastbiler, hvor folk sad så tæt med deres pakkenelliker. Der var æselkærrer, hestevogne af mange slags, folk der red på heste og æsler. Nogle trak med de dyr, som de havde købt på markedet. En sad med 1 eller 2 døre.

Gravpladsen var ikke særlig interessant medmindre man interesserede sig for og især havde kendskab til islams udvikling i området. Og moskeen var lettere forfalden.

Efter dette besøg kørte vi tilbage til centrum og så hovedmoskeen i Kashgar (Id Kah). Den var under restaurering og var i øvrigt ret stor. Det er den største moske i Kina og der kan til fredagsbønnen komme ca. 16 - 20.000 bedende. Kineserne havde ellers pålagt befolkningen at flytte helligdagen til søndag. Det er derfor markedet er om søndagen og kaldes "det nye marked".

Inden vi tog tilbage til hotellet besøgte vi en håndværkergade. Her blev der lavet kobbertøj, knive, sakse, bordben, musikinstrumenter og hvad ellers der er brug for. Det var en meget hyggelig gade, som viste lidt af, hvad folk havde brug for, og hvad de kan lave med enkle midler. Ingen store værksteder eller fabrikker.

Aftensmaden blev indtaget i en slags restaurant under åben himmel. Maden var lidt kedelig, men melonerne og nødderne er altid gode. Der var underholdning. Der blev spillet på el-orgel og en ung pige sang medens der blev vist et underholdningsprogram i fjernsynet. Det gav et voldsomt ekko. Desuden var det meget højt. Der var 2 busser med kinesiske gæster. De dansede til underholdningen. Vi ankom kl. 18.30 lokal tid. Kl. 19.30 gik alle gæsterne. Kl. var ikke engang 20 da vi var tilbage på hotellet. Det var også meget godt at hvile sig, for i morgen skal vi køre langt og vi kommer højt op. Det bliver hårdt for alle dem, der er forkølet. Min er heldigvis næsten væk.

Dag 15 (mandag 25/9)

Tashkurgan

Pamir Hotel

Morgenmaden var meget fin og der var friskbagt brød. Ved læsningen af kufferterne opstod der problemer med at finde et stk. bagage. Der var en tysk gruppe, som skulle rejse samtidig med os og det måtte være dem, som havde fået for meget bagage med. Med en kontrol viste det sig at det var vores lille weekendtaske, som manglede. Den blev efter nogen diskussion med tyskerne fundet oppe på deres lastbil.

På vej mod Karakorum Highway stoppede vi ved markedet, så de der manglede et sjal og en hat kunne få foretaget de sidste indkøb. Der blev også købt lidt brød og druer. Jeg ved ikke hvad det skulle bruges til, men formentlig skulle vores guide Abdul nyde det undervejs.

Næste stop var en børnehave med 450 børn, som kom fra embeds- eller forretningsmænds familier. Det var ret dyrt, 100 yuan pr. måned. Der var 15 % fripladser. 12 af de ældste børn sang og dansede for os. Igen skulle der betales for besøget.

Nu begyndte turen ned mod Pakistan. Vi gjorde et lille stop i en landsby (Upal) efter en times kørsel for at strække ben og se på den lokale markedsplads. Der blev købt en melon, som blev skåret i nogle ret store stykker. Den smagte utrolig godt. Herefter videre igennem et meget smukt landskab. Vejen var flere steder udmærket, men på grund af regnskyl og oversvømmelse var vejen nogle steder helt forsvunden. Det var tydeligt at mærke, at det blev koldere jo højere vi kom op. Det højeste punkt på turen var 4.150 meter over havet. Frokosten blev spist i en slags spisehus ved en stor sø. Maden var meget fin især i betragtning af alle de mennesker, der skulle have mad og de primitive forhold. Der var kun en generator, ingen elektricitet i området.

Efter endnu en smuk køretur nåede vi frem til hotellet i Tashkurgan. Vi har boet meget værre. Sengetøjet var rent.

Aftensmaden blev serveret i en anden fløj. Den smagte udmærket. Barbara holdt tale for Christie, som skulle forlade os i morgen tidlig. Hun fortalte om en tur på Silkevejen, som hun havde haft tidligere. Blot startede den den modsatte vej, dvs. fra Pakistan. Til Christie var der blevet købt en ring med Jade. Lyset gik ud flere gange under middagen. Lige nu gælder det den sidste gin. I morgen er det Pakistan og dertil må man ifølge mine oplysninger fra T.I.M (Travel Information Manual) ikke indføre spiritus.

Dag 16 (tirsdag 26/9)

Gulmit

Marco Polo Inn

Vi startede dagen med tidlig morgenmad for at komme først til udrejsekontrollen, som ligger lige i udkanten af Tashkurgan. Planen lykkedes næsten, men nogle havde allerede indleveret papirerne aftenen forinden. Det hele udviklede sig til et rent gedemarked og nogle franskmænd blev meget ophidsede over at vi skulle ekspederes før dem. Efter ca. 1 time havde vi alle fået pas igen og bagagen var kontrolleret.

Ind i bussen og igang mod Pakistan. 200 meter længere henne var der så en ekstra paskontrol, men den var hurtigt overstået. Så startede en flot tur op mod Khunjerab passet. Vi så flere små bosættelser af tjadikere og et sted satte en flok af yak-okser over vejen lige foran bussen. Efterhånden som vi kom nærmere passet blev det mere skyet og vi fik lidt småsne. På passet 4.730 meter over havet var sigtbarheden ikke ret god, men der var koldt.

Efter passet kom den pakistanske check-point. Hurtigt overstået og derefter var der 80 km. til Sost, hvor der var indrejsekontrol. Det gik relativ let og vi mødte den pakistanske guide (Ali) og sagde farvel til Abdul.

Frokost i en nærliggende restaurant var rigtig god. vi kørte derefter videre mod Gulmit (50 km.), hvor vi skal overnatte. Vejen går hele tiden nedad i smalle kløfter med rivende vandløb ved siden, meget dramatisk. Store gletchere går langt ned i bjergene, som når højder af over 7.000 meter.

Fremme ved hotellet (Marco Polo Inn) kl. 15.30 og fordeling af værelserne. En kop dejlig the og derefter en lille sightseeing til en hængebro over Hunza floden. Nogle stålvirer var spændt ud og nogle træstykker flettet ind i virerne udgør broen. Længde ca. 100 meter. Derefter besøg i et lille lokalt museum. Lidt støvet men ret godt. Vi så også sportspladsen og den lokale købmand. Middag på hotellet kl. 19.

Dag 17 (onsdag 27/9)

Karimabad

PTDC-Hotel

Efter morgenmaden kørte vi kl. 8 fra Gulmit til Karimabad. Turen tog mindre end 2 timer. Vi blev indkvarteret på et hotel, som var lidt bedre end det vi kom fra. Da det var overstået blev vi i Jeeps kørt op i Nagar til en lille by som hedder Hoper. Det var en meget smuk og meget spændende tur. Ved Hoper var der en lille restaurant, som bar det prangende navn "Hoper Holiday Inn". Her blev der bestilt frokost til os, som skulle være klar når vi havde været ude at spadsere lidt. Vi gik lidt op i bjergene for her at gå ned til en gletcher. Kun nogle få gik hele vejen ned på isen. Det var en hård tur op igen fra gletcheren. Tilbage på restauranten spiste vi frokost. Vi sad udendørs og spiste. Her var dejligt vejr, men turen op og ned var lidt kølig pga. af den åbne jeep.

Vi var lige en tur omkring hotellet før vi startede op mod Baltit fortet. Vi blev kørt et lille stykke, ellers var resten på gåben. Det var en ret anstrengende tur. Der var rundvisning på fortet. Det var ret interessant. På vej op til fortet besøgte vi en tæppebutik og på vejen ned besøgte vi resten. Så blev der ellers smidt tæpper ud over gulvene de forskellige steder. Der blev også købt 2 i den butik vi startede i.

Aftensmaden fik vi et sted, som de sagde var privat. Det så nu ud til at være rimelig sat i system. Maden kunne spises, men er set meget bedre. Der var underholdning til maden. Vi syntes det var et skrækkeligt spektakel. Der var også traditionel dans af mænd. Det var ikke til at se for os, der sad bag en eller anden stor søjle. Tilbage på vort hotel kl. 20.30.

Dag 18 (torsdag 28/9)

Karimabad

Dagen startede som i går med en tur i jeep op til Altit fortet. Altit fortet var i modsætning til Baltit fortet ikke restaureret. Efter en lille rundvisning på fortet gik vi lidt rund i den lille landsby, som lå ved foden af fortet. Det var meget rart at gå lidt rundt og se hvordan de boede og levede på de steder.

Derefter skulle vi op til et sted som hedder Eagles Nest. Vejen derop var meget stejl og meget ujævn. Men utrolig flot udsigt hele vejen. Oppe ved Eagles Nest - et udsigtspunkt kunne man gå rundt i området og nyde udsigten og naturen. Vi havde klar udsigt til adskillige bjerge på mere end 7.000 meter. Frokosten blev indtaget udendørs ved restauranten. Maden var udmærket, men det kinesiske køkken er lidt mere raffineret. Efter en fantastisk nedtur i jeepen, hviletid på hotellet til kl. 15.

Eftermiddagsturen gik til et beskæftigelsesprojekt for fattige unge piger. Der blev knyttet de lokale Hunza tæpper. En mand fortalte om projektet, som beskæftigede 80 - 90 unge piger rundt i området. Der sad nogle få piger og knyttede tæpper. Der blev også vist hvad der blev brugt til at farve ulden med. Det var meget interessant. Ved siden af var et andet værksted hvor handicappede blev beskæftiget. De handicappede var taget hjem for i dag. Aga Khan fonden havde stået for projektet. Det betød penge til de handicappede og deres familier. Den unge mand fortalte, at det var et stort problem med indavl. Aga Khan havde også opfordret folk til ikke at gifte sig ind i deres egen familie Der blev i det hele taget lyttet meget til, hvad han sagde. Ligeledes havde han også sagt at alle børn skulle uddannes. Hvis familierne kun havde råd til at uddanne 1 person skulle det være en datter. For hvis man uddannede en pige var det en hel familie som blev uddannet, medens hvis man uddannede en dreng var det 1 person som man uddannede.

Den unge mand inviterede os til at se en tæppebutik og drikke en kop the. Vi så en masse tæpper og han fortalte om mønstre. Han viste artikler fra et tidskrift, der hed Hali, vistnok engelsk. Tæpperne, som de handicappede vævede af gedehår, blev solgt i butikken ved siden af. De var smukke, men meget tunge. Det kostede mere at sende et tæppe hjem end det kostede at købe det. De lokale vævede selv deres tæpper.

Middagen blev spist på hotellet. Maden var meget bedre end i går.

Dag 19 (fredag 29/9)

Gilgit

Rupal Hotel

Vi startede som sædvanlig kl. 8 med at køre mod Gilgit. På vejen kikkede vi på den smukke udsigt. Vi så også det sted, hvor den asiasiske og den indiske kontinentalplade støder sammen. Der blev gjort ophold et ophold ved et udsigtspunkt, hvor vi fik the. Souvenirsælgeren havde vist gjort en god forretning.

Hotellet vi kom til i Gilgit var helt nyt, men det er allerede en smule ramponeret. Mange vinduer er i stykker og brusenichen på vores badeværelse er revnet. Det er rart at komme til et sted med varme og klart vand. Vi bor på 4. sal med en fin udsigt. Der er ingen elevator. Strømmen forsvinder jævnlig et par minutter ad gangen.

Frokosten fik vi på hotellet. Det var meget fint og lækkert. Eftermiddagsturen startede kl. 14.20, hvor vi kørte ud for at se en budha, som var hugget ind i bjerget. Igen var der en formidabel udsigt. Næste punkt var en træningsmatch mellem lokale polospillere. Kampen varede 1 time + et kvarters pause. Spillerne gik vældigt op i det. Der var forbavsende stille under kampen. Der var ingen tilråb fra publikum. Tilsyneladende var der ingen dommer. Det så heller ikke ud til at nogen var uenige om kampen.

Næste stop var Gilgit centrum, hvor der blev købt hostesaft til Lise og mig. Den kostede 20 rupies pr. flaske, lidt mere end 3 kr. Den kinesiske, som jeg fik af Barbara har ikke hjulpet. Nu må vi se om denne er bedre.

Aftensmaden var fin. Der var velgørenheds underholdning udenfor hotellet. Indenfor sad en højtstående officer, som var under konstant opsyn af bevæbnede militærfolk. Underholdningen faldt vi i søvn til. Det lød ellers udmærket, men lidt højt.

Dag 20 (lørdag 30/9)

Besham

PTDC-Hotel

Efter morgenmaden startede en lang køretur. Vi gjorde nogle stop undervejs for dels at fotografere udsigten og for at se hvor Indus og Gilgit floderne løb sammen. Et sted var der ingraveret 3 budhaer i en kæmpesten. Kl. 10.30 blev der holdt te- og tissepause ved et nydeligt lille sted med en smuk beplantning og ikke mindst rene toiletter.

Turen fortsatte. Vejen som de andre dage meget dårlig, men udsigten var smuk. Vores lille Ali havde stillet os frokost i udsigt kl. ca. 13. Vi fandt efterhånden ud af at han måtte have regnet galt. Det viste sig at være 3 timer galt. Da vi fandt ud af at han havde regnet så meget galt, blev der stoppet et sted, hvor vi fik colaer og friskbagt brød. Brødet smagte godt. Der var stillet borde op udenfor med en speciel slags bænke . Uden om bænkene var en slags brikse, dvs. et træskelet hvor der var lavet en knyttet bund af kraftig snor. Meget dekorative. Under et halvtag lå der en stak tæpper. Vi regnede med at familien nok boede der. Det er svært at vide hvor store familierne er. Vi så ingen kvinder, kun mænd og børn. Da vi kørte kom Ali med adressen på stedet og fortalte at hotelejeren ville blive glad for at få sendt billeder, så det var altså et hotel uden døre og uden bad og wc og selvfølgelig heller ikke rindende vand indlagt.

Lige før vi kom til Dassu, hvor vi skulle spise måtte vi holde i ca et kvarter. Der var ved at blive gjort klar til at sprænge nogle klippeblokke væk. Kl. 16 fik vi en god frokost og så kravlede vi i bussen igen. Hele køreturen er gået igennem en barsk natur med stridbare stammer, som havde blodfejder og var røveriske. Vi så ikke ret mange mennesker. Der var folk, som kørte i de stærkt udsmykkede lastbiler, enkelte andre små biler med lad. Vi så ingen almindelige personbiler. Flere steder var der vejarbejde, som altid blev overvåget af en militærperson. Vi så enkelte maskiner, men for det meste kun mænd med skovle. Et fuldstændig håbløst arbejde. Kl. 18 kom vi til Besham, en trist by hvor hovedgaden ikke engang var asfalteret. Før vi nåede hotellet blev vi stoppet af et stykke ståltråd. Da det var næsten helt mørkt opdagede chaufføren ikke tråden før han kørte ind i den. Det var en eller anden gruppe, der indkrævede en skat, sagde de, på 100 rupies. Vores Ali betalte uden videre og fik en slags kvittering. Hvem det var og hvad det drejede sig om får vi måske at vide i morgen. Ali har så mange onkler, måske også en ved politiet.

Hotellet ser pænt ud og vi får et værelse med altan lige ud til Indus floden. Der dufter stærkt af parfumebuske. Aftensmaden på hotellet var igen fin.

Dag 21 (søndag 1/10)

Islamabad

Regency Hotel

Efter en tur rundt for at se Indus floden og omgivelserne på hotellet kunne vi konstatere at det var et meget smukt sted vi havde boet på.

Efter mogenmaden startede vi igen med bussen. Det var ikke lykkedes for Ali og chaufføren at finde ud af, hvem der havde opkrævet penge ved ståltråden da vi ankom. Da de tog tilbage til byen var mændene forsvundet. Vi kørte ned af bakke med undtagelse af et lille pas på 2600 meters højde som vi skulle over. Igen i dag lykkedes det for Ali at fejlberegne tiden til frokost med 2 timer. Så der blev gjort holdt og indkøbt bananer og kiks.

Kl. 13.15 var vi fremme ved restauranten til frokost. På den anden side af gaden var der et lille museum med fund fra området. Fundene stammede fra Alexander den Stores tid. Det var ret interessant. Selve udgravningerne havde vi ikke tid til at se på. Efter frokost var der kun 60 km. til Islamabad og hotellet der. Dette var ret nyt og moderne, men igen er finish og vedligeholdelse ret dårlig. Men der er varmt vand, lys og rent sengetøj, og toilettet virker. Efter en hurtig omgang vask gik turen til Kong Faisal moskeen. Et imponerende bygningsværk tegnet af en ægyptisk arkitekt. Særlig smukt synes jeg nu ikke det er - men enormt stort. Der er plads til at ca. 100.000 mennesker beder samtidig.

Vores næste besøg var søndagsmarkedet i Islamabad. Det var en kæmpeskuffelse. Der var intet af interesse at se. Før vi kom ind på parkeringspladsen gik en mand rundt med et spejl, som han stak ind under bilerne for at se om der skulle være bomber. Samtidig gav han chaufføren en hvid seddel, der skulle vise at bilen ikke var stjålet. Et hurtigt bad på hotellet og afsted til aftensmad på et udsigtspunkt. Vi var ellers blevet inviteret til at spise middag med Ali's onkel. Vi havde set frem til at skulle spise i et privat hjem. Men det viste sig at indbydelsen kun var til Barbara. Hun var vist glad for at hun havde sin gruppe at tage vare på. På udsigtrestauranten var der en fin terrasse, hvor vi sad ude og spiste. Der var en meget flot udsigt over Islamabad og Rawalpindi. Da vi gik var der igen den kraftige duft af jasmin og parfumebusk.

Dag 22 (mandag 2/10)

København

Dagen startede tidligt. Vi havde bestilt vækning til kl. 4. Allerede kl. 24 ringede telefonen. En strømafbrydelse gjorde at da strømmen kom igen ringede alle telefonerne på hotellet. Efter morgenmad kl. 4.30 kørte vi kl. 5 til lufthavnen. Der var ingen tiltro til at vi kunne nå at komme med flyet kl. 8, hvis vi ikke kom så tidligt. Det gik nu meget nemt. Da kl. blev 8 gik vi ombord i flyet, en Boeing 777. Et stort nyt fly. Desværre skete der ikke rigtig noget. Først da kl. var næsten 10 rullede flyet ud.

Det blev en lang tur. Luften i flyet var meget tør så jeg hostede konstant. Meget ubehageligt. Der var en kraftig modvind, så der blev ikke indhentet nogen tid. Vi ankom til London samtidig eller var det 5 minutter senere end vores fly afgik til København. Ny venten. Vi fik plads på et SAS-fly. I stedet for ankomst til København kl. 17.20 var vi der først kl. ca 20. Bagagen var ikke med selv om der var 2 timer til at klare det på. Så skulle der skrives rapport. På nær 10 minutter tog turen hjem fra vi stod op om morgenen 20 timer.

